Charlie Kirk

Charles James Kirk (* 14. október 1993, Arlington Heights, Illinois, USA – † 10. september 2025, Orem, Utah) bol americký pravicový politický aktivista, spisovateľ a mediálna osobnosť. V roku 2012 sa preslávil založením neziskovej organizácie Turning Point USA, na čele ktorej od tej doby pôsobil. Organizoval diskusie na školách a univerzitných kampusoch s cieľom podporiť témy ako konzervatívne hodnoty, voľný trh a obmedzenú úlohu vlády. Bol autorom piatich kníh.

 Život 
Charlie Kirk sa narodil na chicagskom predmestí Arlington Heights v štáte Illinois a vyrastal v neďalekom Prospect Heights. Jeho matka bola poradkyňa v oblasti duševného zdravia a otec architekt. Kirk bol členom Boy Scouts of America. V mladosti napísal pre Breitbart News esej, v ktorej tvrdil, že stredoškolské učebnice sú liberálne zaujaté, čo viedlo k jeho vystúpeniu v programe Fox Business.

Jeho život ovplyvnilo stretnutie s Billom Montgomerym, ktorý ho presvedčil, aby sa politickej kariére venoval naplno. Spolu s ním Kirk založil Turning Point USA a v roku 2012 získal pre organizáciu významného finančného sponzora, republikánskeho darcu a podnikateľa, Fostera Friessa.

Kirk krátko navštevoval univerzitu Harper College, štúdium však ukončil predčasne bez zisku titulu. Téme vysokého školstva a univerzít sa venoval veľmi často aj vo svojich debatách.

 Zastrelenie 
Dňa 10. septembra 2025 bol na mítingu v Utah Valley University v meste Orem zastrelený do krku, ťažkým zraneniam krátko po útoku podľahol v neďalekej regionálnej nemocnici Timpanogos. Podozrivý z vraždy bol zadržaný o dva dni neskôr.

 Politické postoje a aktivizmus 
Bol členom konzervatívnej politickej organizácie Council for National Policy, ktorá prepája republikánskych aktivistov s donormi.

V marci 2025 ho prezident Donald Trump vymenoval do akademickej rady Akadémie Vojenského letectva Spojených štátov (USAFA).

 Podporovateľ Donalda Trumpa 
Kirk sa stal podporovateľom Donalda Trumpa počas volieb 2016, pričom sa aktívne zapojil do jeho kampane. V júli 2019 sa stal predsedom organizácie Students for Trump, ktorá bola založená v roku 2015 a ktorej cieľom bolo šíriť podporu pre Trumpa medzi študentami.

Bol jedným z prvých investorov vo firme 1789 Capital zaoberajúcej sa tzv. rizikovým kapitálom a investíciami do firiem, ktoré presadzujú víziu hnutia MAGA a Donalda Trumpa. V novembri 2024 sa vo firme začal angažovať Donald Trump Jr.

Pred prezidentskými voľbami v roku 2024 Kirk navštívil približne 25 univerzitných kampusov v rámci turné s názvom „Vymývajú vám mozgy“. Jeho cieľom bolo podnietiť väčšiu volebnú účasť generácie Z a zapájal sa do diskusií so študentami na mnoho rôznych relevantných tém. Podľa organizácie Turning Point Action turné vyprodukovalo na sociálnych sieťach približne dve miliardy virálnych zhliadnutí. Turné bolo ocenené ako „kľúčové“ pre pomoc Donaldovi Trumpovi vo zvolení.

 Propagácia pravicových konšpiračných teórií 
Podľa Forbesu bol Kirk známy „svojim odmietaním liberálneho vysokoškolského vzdelania a prijatím protrumpovských konšpiračných teórií“.

Kirk propagoval antisemitskú konšpiračnú teóriu kultúrneho marxizmu a popísal univerzity ako „ostrovy totality“. V apríli 2025 odmietol snahu Trumpovej administratívy o potrestanie propalestínskych študentov na amerických univerzitách ako útok na slobodu prejavu v Spojených štátoch a uviedol, že: „Akonáhle sa ‚antisemitizmus‘ stane platným dôvodom k cenzúre alebo dokonca uväzneniu niekoho, dôjde k zbesilému úsiliu označiť všetky druhy prejavov za antisemitské – rovnako ako ľavica označuje všetky druhy prejavov za ‚rasistické‘, aby ospravedlnila umlčovanie svojich oponentov.“

V prejave na Liberty Forum of Silicon Valley v roku 2015 Kirk uviedol, že sa prihlásil na Vojenskú akadémiu Spojených štátov a nebol prijatý. Povedal, že „miesto, ktoré považoval za svoje, pripadlo ‚omnoho menej kvalifikovanému kandidátovi iného pohlavia a iného presvedčenia‘“, ktorého výsledky testov údajne pozná. V roku 2017 povedal denníku The New Yorker, že keď to povedal, „bol sarkastický“.

V júli 2018 Kirk na sociálnych sieťach falošne tvrdil, že štatistiky ministerstva spravodlivosti ukazujú nárast zatknutí za obchodovanie s ľuďmi z 1 952 v roku 2016 na 6 087 v prvej polovici roku 2018. Následujúci deň tweet bez vysvetlenia zmazal potom, čo overovateľ faktov poukázal na to, že falošné číslo z roku 2018 pochádza z konšpiračného webu 8chan.

V decembri 2018 Kirk falošne tvrdil, že demonštranti z francúzskeho hnutia žltých viest skandovali: „Chceme Trumpa“. Tieto falošné tvrdenia neskôr zopakoval aj samotný prezident Trump.

Podľa kritikov Kirk šíril konšpiračné teórie o volebných podvodoch a pandémii covidu-19.

Kirk v marci 2024 na Instagramu napísal, že „Veľká výmena nie je teória, je to realita“, čím odkazoval na konšpiračnú teóriu hovoriacu, že prostredníctvom politiky masovej imigrácie je európske obyvateľstvo v západnej Európe a Severnej Amerike nahradzované ľuďmi z neeurópskych štátov.

 Osobný život 
V máji 2021 sa v Scottsdale oženil s Erikou Frantzve, ktorá v roku 2012 vyhrala titul Miss Arizona. V auguste 2022 sa im narodila dcéra a v máji 2024 syn.

 Ocenenia 
Kirk bol v roku 2018 zaradený v rebríčku Forbes v kategórii 30 pod 30 v oblasti Právo & Politika.

V máji 2019 mu bol udelený čestný doktorát v oblasti humanitných vied (Doctor of Humanities) na Liberty University.

 Referencie 

 Iné projekty 

 Externé odkazy 
 Oficiálny web 

 Zdroj 

Kategória:Osobnosti z Illinoisu
Kategória:Aktivisti USA
Kategória:Politickí spisovatelia
Kategória:Konšpirační teoretici
Kategória:Členovia Republikánskej strany (USA)
Kategória:Zastrelené osobnosti
Kategória:Obete atentátov